ΓΡΑΠΤΗ ΕΡΩΤΗΣΗ E-1744/02

υποβολή: Camilo Nogueira Romn (Verts/ALE) προς την Επιτροπή

(19 Ιουνίου 2002)

Θέμα: Ηποτιθέμενη πλήρης εφαρμογή του ΧΜΠΑ για την μείωση σε σημαντικό βαθμό του αλιευτικού στόλου της ΕΕ

Με ποιον τρόπο σκοπεύει να λύσει η Επιτροπή τα σοβαρότατα νομικά και κοινωνικά προβλήματα που δημιουργεί ηποτιθέμενη χρησιμοποίηση των διαρθρωτικών ταμείων του ΧΜΠΑ για την μείωση σε σημαντικό βαθμό του ευρωπαϊκού αλιευτικού στόλου, όπως προβλέπει η μεταρρύθμιση που προωθεί η Επιτροπή, τη στιγμή που, ουσιαστικά, στην Ατζέντα 2000 που αναφέρεται στην περίοδο 2000-2006, τα σχετικά κονδύλια αποσκοπούσαν στον εκσυγχρονισμό του στόλου·

Απάντηση του κ. Fischler εξ ονόματος της Επιτροπής

(5 Ιουλίου 2002)

Ο ισχυρισμός ότι οι κατανομές των διαρθρωτικών ταμείων δεν μπορούν να αλλάξουν κατά τη διάρκεια της δημοσιονομικής περιόδου (2000-2006) δεν είναι σωστή ενόψει του άρθρου 14, παράγραφος 2 του κανονισμού του Συμβουλίου (ΕΚ) αριθ. 1260/1999, της 21ης Ιουνίου 1999, για τη θέσπιση γενικών διατάξεων για τα διαρθρωτικά ταμεία(1). Το άρθρο αυτό προσδιορίζει ότι ο επαναπρογραμματισμός μπορεί να πραγματοποιηθεί είτε κατόπιν πρωτοβουλίας ενός κράτους μέλους ή της Επιτροπής κατόπιν συμφωνίας με το κράτος μέλος αυτό, κατά την ενδιάμεση επανεξέταση ή στην περίπτωση σημαντικών αλλαγών της κοινωνικοοικονομικής κατάστασης και της αγοράς εργασίας.

Επιπροσθέτως, το άρθρο 3 παράγραφος 4 του κανονισμού του Συμβουλίου (ΕΚ) αριθ. 2792/1999, της 17ης Δεκεμβρίου 1999, για τη θέσπιση λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας(2) προβλέπει ότι για τοπόλοιπο της περιόδου προγραμματισμού που δεν καλύπτεται ακόμη από εγκεκριμένο από την Επιτροπή πολυετές πρόγραμμα προσανατολισμού (ΠΠΠ) τα στοιχεία προγραμματισμού είναι απλώς ενδεικτικά. Έτσι, μετά το τέλος του ΠΠΠ IV κατά τη λήξη του έτους 2002, οποιαδήποτε ποσά έχουν καθοριστεί από ένα κράτος μέλος για την αντικατάσταση και τον εκσυγχρονισμό του στόλου από το Χρηματοδοτικό Μέσο Προσανατολισμού της Αλιείας (ΧΜΠΑ), θα διατεθούν για τον επαναπρογραμματισμό σε άλλους τομείς από το ίδιο κράτος μέλος.

Η Επιτροπή είναι πλήρως ενήμερη ότι η μείωση της αλιευτικής προσπάθειας σε ένα βιώσιμο επίπεδο, το οποίο δεν θα αποτελεί απειλή για τα ιχθυαποθέματα μακροπρόθεσμα, συνεπάγεται βραχυπρόθεσμα κοινωνικό κόστος. Για τον μετριασμό του κόστους αυτού και για να βοηθηθούν οι αλιείς που επιθυμούν να λάβουν νέα επαγγελματική επιμόρφωση ή να αναλάβουν νέες δραστηριότητες εκτός του τομέα, η Επιτροπή προτείνει τη μεταφορά 460 εκατομμυρίων σε κοινωνικά μέτρα από τα μέτρα στήριξης κατασκευής και εκσυγχρονισμού σκαφών, αντί των 103 εκατομμυρίων που έχουν προγραμματισθεί επί του παρόντος από τα κράτη μέλη στο πλαίσιο του ΧΜΠΑ για την περίοδο 2000 έως 2006.

Τα κοινωνικά μέτρα είναι αναγκαία προκειμένου να βοηθηθεί ο τομέας της αλιείας να γεφυρώσει το κενό μεταξύ των συνεπειών των αναγκαίων μειώσεων της αλιευτικής προσπάθειας των επαπειλούμενων αποθεμάτων, είτε μέσω περιορισμών των ημερών αλιείας ή μέσω προσωρινών απαγορεύσεων αλιευτικών ζωνών καθώς και για ναπάρξουν μακροπρόθεσμα οφέλη από πλευράς παραγωγικότητας και αποδοτικότητας των σκαφών που παραμένουν στο στόλο. Αυτό με τη σειρά του θα σημαίνει καλύτερη ασφάλεια των θέσεων εργασίας για τους αλιείς που επιθυμούν να παραμείνουν στον τομέα της αλιείας, αντί της σταθερής ετήσιας μείωσης κατά 8 000 περίπου αλιείς που σημειώθηκε κατά την τελευταία δεκαετία.

Εάν αναγνωρίσουμε το επώδυνο γεγονός ότι τα ιχθυαποθέματα στα κοινοτικά ύδατα δεν μπορούν να αντέξουν το μέγεθος των αλιευτικών στόλων που διαθέτουν σημαία, θα δημιουργήσει σοβαρότερες απώλειες θέσεων απασχόλησης λόγω της κατάρρευσης των ιχθυαποθεμάτων και της αλιείας αργότερα.

(1) ΕΕ L 161 της 26.6.1999.

(2) ΕΕ L 337 της 30.12.1999.